Document ID: /fineweb-2-swissfilter-quality_10-filterrobots/filtered/02684.jsonl.gz/20

Într-un hotel din Ebikon, Luzern, au pătruns de nenumărate ori hoții iar patronul hotelului a decis să facă un afiș special pentru tâlhari
În hotelul Lowen din Luzern există un afiș special pentru hoți după ce unitatea de cazare a fost jefuită de mai multe ori
În ultimele luni în hotel au pătruns de trei ori hoții și au furat tot ce au apucat, obiecte de valoare din camere, produse din tutun de la aparatul de țigări și chiar un seif. Ruedi Mazenauer, proprietarul hotelului a lipit la intrarea în hotel un afiș special pentru tâlhari.
“Pentru hoți: țineți minte, aici locuiesc mecanici, oameni de pază și muncitori din Polonia, Slovacia, Bosnia, Croația, Turcia, Germania și Elveția. Cântăresc între 80 și 140 de kilograme și au brațe foarte puternice. Ei devin foarte nervoși și supărați atunci când cineva încearcă să fure de la ei, pentru binele tău ar trebui să stai departe de această clădire. Administrația nu își asuma responsabilitatea”, acesta este mesajul afișat de proprietar.
Bărbatul a specificat că nu își dorește să încurajeze violența și speră ca hoții să stea departe de proprietatea lui. Hotelul Lowen are 40 de camere care sunt ocupate în prezent de aproximativ 60 de persoane.
Sursa: 20min
Nicoleta Aspritoiu